กรุงศรีลีสซิ่งตั้งเป้ากวาดดะ‘รถ-เครื่องจักร-รถเมล์’
กรุงศรีลีสซิ่งอ้าแขนรับเครื่องจักร เรือ รถเมล์ แผงโซลาร์เซลล์นำมาขอเงินกู้ได้ ยาวสุด 7 ปี คิดดอกเบี้ยคงที่
10 ส.ค. 2554

กรุงศรีลีสซิ่งอ้าแขนรับเครื่องจักร เรือ รถเมล์ แผงโซลาร์เซลล์นำมาขอเงินกู้ได้ ยาวสุด 7 ปี คิดดอกเบี้ยคงที่ 
นายภูมิชาย วัชรพงศ์ ประธานกรรมการ บริษัท อยุธยา ดีเวลลอปเมนท์ ลีสซิ่ง (กรุงศรีลีสซิ่ง) เปิดเผยว่า จะขยายฐานสินเชื่อเช่าซื้อเครื่องจักรและอุปกรณ์ของกลุ่มอุตสาหกรรมขนาดกลางและขนาดใหญ่ให้ครบวงจร เช่นเช่าซื้อเรือเพื่อการพาณิชย์ เครื่องจักรและอุปกรณ์ในโรงงาน และอุปกรณ์การแพทย์ 
นอกจากนี้ บริษัทจะเน้นการปล่อยสินเชื่อแผงโซลาร์เซลล์ให้มากขึ้น เพราะพลังงานทางเลือกเป็นธุรกิจที่น่าสนใจ รัฐบาลกำลังสนับสนุนจึงมีอนาคตที่เติบโตได้ จากปัจจุบันที่บริษัทให้สินเชื่อแผงโซลาร์เซลล์แก่ผู้ประกอบการเพียงรายเดียว 
ปัจจุบันสินเชื่อลีสซิ่งของกรุงศรี ลีสซิ่งนั้นเป็นกลุ่มเรือทุกประเภทถึง 22% รองลงมาเป็นรถประจำทางปรับอากาศร่วมบริการขนส่งมวลชนกรุงเทพถึง 17% โดยปีนี้ได้ตั้งเป้าสินเชื่อเพิ่มขึ้น 30% จาก 1 หมื่นล้านบาท เป็น 1.35 หมื่นล้านบาท มีกำไรสุทธิเพิ่ม 34% จาก 222 ล้านบาท เป็น 300 ล้านบาท 
นายเศมทัต จันทมงคล รักษาการกรรมการผู้จัดการ บริษัท อยุธยา ดีเวลลอปเมนท์ ลีสซิ่ง เปิดเผยว่า ภายใน 5 ปีข้างหน้าสินเชื่อลีสซิ่งที่เกี่ยวกับอุตสาหกรรมหนักจะมีสัดส่วนเพิ่มขึ้นจาก 1% เป็น 10% ของสัดส่วนสินเชื่อรวม แต่ปัญหาขณะนี้คือ ผู้ประกอบการไม่รู้ว่ามีบริษัทที่ให้สินเชื่อแบบนี้จึงต้องมีการพัฒนาให้ความรู้เพิ่ม
“รถเมล์ปรับอากาศสีเหลืองที่วิ่งอยู่เป็นลูกค้าเราหมด เรือในแม่น้ำเจ้าพระยา ถ้าหว่านไปจะต้องมีลูกค้าเรา เพราะตลาดนี้คู่แข่งค่อนข้างน้อย แต่เราอยากโตให้เร็วกว่านี้” นายเศมทัต กล่าว
นายเศมทัต กล่าวว่า ขณะนี้สัดส่วนสินเชื่อที่ให้ลูกค้าต่อรายขณะนี้อยู่ที่ 10-1,000 ล้านบาท หรือ 70-80% ระยะเวลาการกู้ ประมาณ 3-7 ปี โดยอัตราดอกเบี้ยจะเป็นแบบคงที่เป็นเลขตัวเดียวเท่านั้น
นายเศมทัต เปิดเผยว่า ยิ่งพลังงานมีราคาแพงขึ้น ทุกอุตสาหกรรมจึงเริ่มหันมาใช้พลังงานทดแทน เช่น ใช้เรือในการขนส่งสินค้าเพื่อประหยัดค่าขนส่ง ธุรกิจลีสซิ่งที่เกี่ยวกับเรือ คือนำเรือมาขอสินเชื่อ หรือขอสินเชื่อเพื่อซื้อเรือ รวมทั้งพลังงานทางเลือกต่าง ๆ การปรับเปลี่ยนรถขนส่งจากที่ใช้น้ำมันเป็นใช้ก๊าซเอ็นจีวีจะเติบโตมากตั้งแต่นี้ไป จึง อย่างไรก็ดีธุรกิจนี้ส่วนหนึ่งขึ้นกับสภาพเศรษฐกิจด้วย หากเศรษฐกิจโต ธุรกิจก็โตตามเศรษฐกิจ สถานการณ์ขณะนี้เชื่อว่าลูกค้ากำลังขยายตัว เพราะมองว่าเศรษฐกิจผ่านจุดต่ำสุดไปแล้ว